Når Kronprinsen mandag morgen indleder sin Royal Run fødselsdagsløbetur rundt i Danmark, så bliver han i Aalborg budt velkommen med en helt ny fødselsdagssang, som unge fra Fri-Stedet i Aalborg Øst har skrevet musik og tekst til.

Præcis klokken 8.59 mandag morgen går de unge fra Fri-Stedet i Aalborg på scenen for at synge deres fødselsdagssang for Kronprinsen, når Royal Run begynder i Aalborg. - Jeg glæder mig til at synge for Kronprinsen. Det er specielt, siger Alba Søe Ottesen fra Fri-Stedet, som er en af de unge, som skal på scenen og synge sangen. De unge fra Fristedet i Aalborg har selv skrevet teksten til sangen til Kronprinsen. - Vi synes, at han er en rollemodel. Det har været en fed udfordring at være med til at lave sangen, siger Annika Helene Laursen.